I. Radičová, poslankyňa: (2008-09-17):
Riešenie, ktoré ponúkam, je spravodlivé a solidárne, pretože sa týka každého dieťaťa. Umožňuje rodičom možnosť voľby podľa konkrétnych životných podmienok. Zvyšuje príjem v čase nevyhnutnej starostlivosti o narodené deti. A pritom toto riešenie je viazané na platby do systému, či už poistného alebo daňového. Rodičia matky, ktoré nepracovali pred narodením dieťaťa, neprichádzajú o solidárnu podporu, tá sa nemení. Navrhované riešenie zároveň nie je zneužiteľné. Teda dieťa sa nemôže stať zdrojom príjmu, pretože vyššia podpora štátu je naviazaná na podmienku platenia odvodov. Navrhujem teda dve zásadné riešenia, súbeh poberania materskej z nemocenského poistenia a rodičovského príspevku pri narodení dieťaťa. Pre rodičov, ktorí pracovali, a teda riadne platili odvody a dane je práve obdobie po narodení dieťaťa výrazne ovplyvnené výpadkom príjmu v rodine, keďže jeden z rodičov je plne viazaný starostlivosťou o narodené dieťa. Nárok na materskú si však pracujúci alebo podnikajúci rodičia „predplatia“ platením odvodov. Umožnenie čerpania rodičovského príspevku popri čerpaní materskej, teda zároveň v tom istom čase by rodičom prinieslo vyše 29 000 Sk, ak chcete, 980 eur. Zmiernil by sa tak výpadok príjmu, ktorý je po nastúpení jedného z pracujúcich rodičov na materskú najciteľnejší práve v pracujúcich rodinách. Zároveň by sa napravil súčasný stav, keď rodičia, ktorí pred narodením dieťaťa nepracovali, by mali hneď po pôrode nárok na rodičovský príspevok, a rodičia, ktorí pred narodením dieťaťa pracovali, tento nárok by nemali napriek tomu, že riadne odvádzali dane. Pracujúci rodičia si po narodení dieťaťa naozaj zaslúžia väčšiu podporu zo sociálneho systému, keďže ten je tvorený z veľkej časti práve z ich daní a odvodov. Opatrenie, ktoré navrhujem, by znamenalo, že by sa úplne dorovnal rozdiel medzi príjmom z práce a neskorším príjmom počas obdobia rodičovskej dovolenky. Druhý návrh znamená voľbu, princíp slobodnej voľby, možnosť voľby dĺžky čerpania rodičovského príspevku. Do šiestich mesiacov od narodenia dieťaťa, teda mali by rodičia 6 mesiacov na rozhodnutia, si rodičia budú môcť vybrať, či budú poberať rodičovský príspevok 18 mesiacov, 2 roky alebo 3 roky, ako je to v súčasnosti. V závislosti od dĺžky poberania rodičovského príspevku by sa adekvátne tým pádom zvýšila suma, ktorú by v tomto období poberali. Znamenalo by to zvýšenie v prípade osemnástich mesiacov na vyše 12 000 korún mesačne, dvoch rokov na úrovni minimálnej mzdy a troch rokov v súčasnej výške rodičovského príspevku. Chcem podčiarknuť a zdôrazniť, že tento návrh je doplňujúci k predpokladanému zvyšovaniu základnej výšky rodičovského príspevku, teda doplňujúci k tomu, s čím počíta vládna koalícia, že postupne by sa rodičovský príspevok rodičom zvyšoval. Teda aj na to obdobie troch rokov by nastalo zvýšenie rodičovského príspevku. Rodič totiž najlepšie vie, ako sa dieťa vyvíja, čo je pre dieťa najlepšie, aký je jeho zdravotný stav, aké sú jeho potreby, a preto nech má možnosť sa rozhodnúť ako, akým spôsobom, akým najvhodnejším spôsobom zabezpečí starostlivosť o svoje dieťa či deti. Súčasťou môjho návrhu je aj zmena valorizácie rodičovského príspevku, tak ako postupne posúvame valorizáciu k 1. januáru, rovnako takto učiniť i v prípade rodičovského príspevku, a to rovnakým mechanizmom, teda vo výške inflácie. Dovolím si ešte porovnať isté dopady. Keď porovnám existujúci súčasný návrh na zmeny v rodičovskom príspevku z dielne ministerstva práce, sociálnych vecí a rodiny a návrh, ktorý predkladám, tak chcem konštatovať, že návrh, ktorý vám ponúkam, sa dotkne 26 714 detí, resp. rodičovských príspevkov, ktorým zachováme nezmenený stav, a zvyšku, vyše 28 000, výrazne zvýšime súčasný príjem. Keď to porovnáme s návrhom ministerstva práce, vidíme, že ten sa dotkne istým zvýšením 7 200 rodín. Dovolím si dať do pozornosti predkladaný návrh a obraciam sa na túto snemovňu o podporu. Ďakujem za pozornosť.